|  |
| --- |
| **Ps. 124:1-8** **“Sjoe, as die Here ons nie gehelp het nie... ”**  *Andries Burger, GK Pinetown, 1 Augustus 2021* |

*Sing:* *Lied 164:1,2; Ps. 116:1,2,4,7(C); “My God is so groot”; Lied 575:1,2,3; “Vrede”*

**<< Lees Ps. 124:1-8 >>**

Was daar in jou eie lewe ook al tye wat jy besef het dat jy ŉ ramp vrygespring het omdat die Here jou gehelp het?

Ek kan van ŉ hele paar in my lewe vertel, een daarvan was ŉ Saterdag aand in 1992.

Ek het ŉ baie besige week van lang dae en kort nagte gehad by die olie raffinadery waar ek gewerk het. Vrydag middag na werk het ons gesin in die pad geval na my ouers op die plaas in Pietersburg en seker so 10 uur die nag daar gekom. Dit was ŉ blye weersiens en ons is seker eers teen 2 uur se koers bed toe. Saterdag oggend was die res van die familie ook daar en ons het hard saam gewerk om die vleis te verwerk van ŉ bees wat my pa die vorige week laat slag het. Na middagete en nog ŉ goeie stuk kuier was ons die Saterdag middag so 4 uur se koers weer in die pad. Ons wou nie Sondag oggend se Nagmaal in ons gemeente in Vanderbijlpark-Oos misloop nie. Op die lang stil reguit snelweg tussen Warmbad en Pretoria het dit gebeur...

Dit was al goed donker, Hanlie het voorgesit langs my in die groen Nissan Skyline waarmee ons ook ŉ Venter waentjie vol vleis gesleep het. Hendrik, ons jongste was so raps ouer as 1 en het in sy kinderstoeltjie geslaap, die ander twee kinders, Jaco en Icel was toe 5 en 3 jaar oud en het op die agterste bank gelê en slaap. Hanlie het mettertyd ook ingesluimer maar ek was redelik wakker – of so het ek gedink...

Toe die kar se linkerkant teen die versperring langs die snelweg tref het ons wakker geskrik...

Gewoonlik volg die ongeluk omdat mense van skrik oorreageer. Ek weet wie het my gehelp om dit nie te doen nie. Ek het rigting gehou, spoed verminder en langs die versperring stilgehou.

Die ontnugtering! Enkele kilometer vroeër was daar nie ŉ versperring nie en sou ons die steilte langs die pad af in die veld gerol het. Enkele kilometer verder was daar ŉ beton brug oor die pad en sou ons verpletter gewees het.

Ons het geweet en getuig al vir jare daarvan –

As die Here ons nie gehelp het nie sou nie een van ons die Sondag by die Nagmaal gewees het nie.

Hierdie is maar een van baie sulke gebeure in my eie lewe, jy sal seker baie van jou eie ook hê...

Dit is waaroor Dawid skryf in Psalm 124.

Dit is ŉ pelgrimslied wat veral gesing is terwyl die volk na Jerusalem toe reis om daar die Here se Pasga te gaan vier.

En dan het hulle die erkenning aan Hom gegee vir hulle bewaring op die pad.

Nie net op hulle reis teen rowers en wilde diere nie, maar deur reg deur die geskiedenis van Israel se pelgrims lewenspad.

As die Here hulle nie gehelp het nie, as Hy hulle nie beskerm het nie, as Hy hulle nie versorg het nie – dan sou dit lankal al verby gewees het met hulle.

Dink maar hoe Hy die tien plae gebruik het om hulle te bevry uit Egipte se slawerny,

hoe Hy hulle bevry het van Farao se weermag deur hulle droog deur die see te laat stap maar die Egiptenare daarin laat verdrink het –

sjoe as die Here nie toe gehelp net nie...

Dink maar wat sou geword het as die Here nie gehelp het toe hulle van dors wou vergaan in die woestyn nie, toe hulle nie kos gehad het nie.

En so kan jy aangaan – as die Here nie gehelp het toe hulle die beloofde land moes inneem nie...

Dawid sou aan sy eie lewe kon dink terwyl hy hierdie lied gedig het.

As die Here hom nie teen Goliat gehelp net nie... of teen Saul, of teen die Filistyne...

As die Here hom nie gehelp het teen die rebellie van sy seun Absalom nie...

Maar saam al hierdie herinnering van almal in Israel sou elkeen op die pad ook sy eie voorbeelde gehad het terwyl hulle hierdie lied op hulle pelgrimspad sing –

dinge wat in hulle eie lewens gebeur het –

dalk jare gelede soos die voorbeeld wat ek van myself gegee het, of

dalk in die jaar sedert hulle vorige Pasga optog,

dalk enkele dae terug op die reis waarmee hulle besig is...

As die Here hulle nie gehelp het nie sou die gevare op die lewe se reispad hulle lankal al verslind en opgevreet het.

Sonder die Here se hulp sou die moeilikheid van hierdie wêreld hulle hoeka al oorstroom en weggespoel het...

Maar dit het nie!

Hulle is nog hier en hulle is nog op pad...

Hulle lied erken dat dit nie hulle planne was wat geslaag het nie, maar God se plan met hulle.

Hulle sing nie selfvoldaan en trots op hulleself nie –

dankbaar loof en prys hulle die Here vir sy genade en beskerming en versorging.

Maar die Here se hulp in die verlede is terselfdertyd die basis van vertroue dat Hy dit in die toekoms ook sal doen – Hy sal mos nie sy werk halfpad laat skipbreuk lei nie?

Omdat die Here wél daar was in die verlede bring dit gemoedsrus en troos en ŉ

sekerheid vir die toekoms, vir die reispad en die lewenspad wat nog voorlê.

Nie ŉ sekerheid om te weet presies wat gaan gebeur en wat die uitkoms daarvan gaan wees nie,

maar ŉ sekerheid dat die Here se hulp weer en altyd weer daar sal wees.

Omdat die Here hulle hulp in die verlede was,

daarom sing hulle in die toekoms in dat

“Ons hulp kom van die Here wat hemel en aarde gemaak het.”

Hulle weet dit verseker, hulle het genoeg bewyse daarvoor...

Prys Hom vir sy genade!

Is dit nie netso ook vir ons nie, vir hierdie gemeente, vir my en vir jou nie?

Soos daardie pelgrims kan ons ook geleenthede opnoem in ons lewe wat ŉ ramp sou wees as die Here nie gehelp het nie...

Dink maar aan Bloedrivier, of aan die vrede van Vereeniging en die tyd daarna, aan die grensoorlog teen kommunisme, dink maar aan 27 April 1994...

Dink aan jou eie familie en julle gesin se lewensreis, jou eie lewe self – kan jy sien waar die Here se hulp deurslaggewend en onontbeerlik was?

Dit is natuurlik nie ŉ vraag wat jy vir ongelowiges kan vra nie, hulle oë is blind en hulle ore is doof om God se hand raak te sien. Maar as ŉ volstruis sy kop in die sand het beteken dit nie dat die werklikheid verdwyn het nie...

Vir God se kinders is sy hulp so duidelik soos daglig.

Dit beteken nie dat ons alle seerkry, en swaarkry en smart gespaar word nie...

Sedert die sondeval is dit so deel van die lewe soos om asem te haal - vir alle mense, ongelowiges én gelowiges.

Maar hoeveel keer moes ek al hoor hoe gelowiges getuig dat

as die Here my nie gehelp het nis sou ek nooit my bankrotskap kon verwerk nie,

as die Here nie gehelp het nie sou ek nie die dood van my geliefde kon verwerk nie, of sou ek nie kon leer om met my verlies te kon saam leef nie,

as die Here my nie gehelp net nie sou ek nie vrede kon maak met kinderloosheid nie, of om nie ŉ huweliksmaat te hê nie,

en so kan jy aangaan....

As die Here nie gehelp het nie sou die wettelose, sinnelose rampokkery van twee weke ons heeltemal oorspoel het. Dit was inderdaad ŉ gruwel en ŉ verskrikking maar hoeveel erger kon dit nie gewees het nie!

Dit is verseker so dat God die gemeenskap se saamstaan in buurtwagte gebruik het, netsoos wat Hy nou die barmhartigheid van die kerk en die gemeenskap gebruik om na mekaar uit te reik – na gelowiges én na ongelowiges.

Hoeveel is daar wat vandag na die kos kyk wat ons verlede week versprei het en saam sing, “as die Here nie gehelp het nie was ons nou in hongersnood.”

Dit is deel van ons roeping om só te lewe dat ander van God se hulp sal getuig omdat hulle met ons te doen gekry het, of eerder omdat ons met hulle te doen gaan kry het.

Ek en jy en ons saam as gemeente moet ander laat sing oor God se hulp... wat hulle deur ons ontvang het...

Moenie dat ons lewens maar net aangaan nie,

Ons is gemaak om God se verteenwoordigers te wees...

Is ek en jy dit?

Hoe help jy sodat hierdie gemeente God verteenwoordig?

Presies soos vir Dawid en vir Israel, en vir almal wat hierdie pelgrimslied deur die eeue al gesing het, presies netso is die Here se hulp in die verlede vir my en jou...

die bewys, die bevestiging, die troos en die aanmoediging op ons lewenspad as pelgrims die onseker toekoms in.

Wat in ons lewens gaan gebeur en wat die gevolge daarvan gaan wees – hoe goed of hoe sleg ook al –

ons het vrede, ons is sonder vrees vol vertroue – want

“ons hulp is van die Here wat die hemel en die aarde gemaak het.”

Maar weet jy, hoe wonderlik en vol troos hierdie boodskap ook al is, dit is nog net die oortjies van die seekoei, die punt van die ysberg...

Wat met Israel en met Dawid gebeur het was maar net ŉ skaduwee van wat sou kom, en al speel dieselfde verhouding met die Here in ons lewens af, is God se hulp ordegroottes meer...

As dit nie vir die Here se hulp was nie, sou die ergste onreg en lyding van hierdie lewe duskant die graf kinderspeletjies gewees het.

As die Here ons nie gehelp het nie sou die duiwel en die sonde ons soos ŉ brullende leeu verslind het.

As die Here ons nie gehelp het nie sou die ewige helse vuur van God woede en sy straf op ons sonde ons vir ewig verteer het...

Hy hét ons gehelp – soos Hy trouens van die begin van dae belowe het Hy sal...

Uit die maagd Maria het die Heilige Gees sy koms bewerk –

Jesus Christus, ons Verlosser

wat in sy volmaakte sondeloosheid ons sonde totaal en al op Hom geneem het

en God se volledige straf daarop volkome betaal het

deur Homself as ŉ volmaakte offer aan die kruis te gee waar God Hom in helse angs en lyding verlaat het en nie gehelp het nie.

Sy verlossende oorwinning oor die dood en die sonde en sy volledige afbetaling van ons sonde se skuld,

sy volmaakte ewige lewe reken God toe aan elkeen wat in opregtheid en totale afhanklikheid in Christus alleen glo,

met ŉ geloof wat die Heilige Gees in ons bewerk het met wedergeboorte.

Hy help ons stééds om ons blydskap te in Hom te vind en in die erfenis wat reeds vir ons gereed is,

Hy bewaar ons teen ons sondige natuur, die wêreld se verleiding en die duiwel listigheid sodat niks ons uit sy hand kan ruk nie,

sodat absoluut niks ons van sy liefde kan skei nie, en

dat sy liefde die volmaakte doel bereik in ons sodat ons geen vrees meer het vir sy dag van oordeel nie.

Hy sál ons help – nie net in die res van ons liggaamlike lewe voor die graf nie,

maar om in ewigheid by Hom te wees en in die heerlikheid van sy Seun te deel.

As die Here ons nie gehelp het nie sou ons vir ewig verlore wees,

maar Hy hét gehelp, Hy help steeds en sal bly help sodat

ons die ewige lewe reeds het en eendag in volle glorie en heerlikheid sal ontvang.

Laat ons daarom hierdie pelgrimslied laat weergalm:

As die Here ons nie gehelp het nie – in die tydelike lewe van ons liggaam en in die ewige lewe van ons gees,

sou alles tevergeefs gebly het en ons heeltemal verlore gegaan het.

Maar Hy hét nog altyd gehelp op die manier wat vir Hom en vir sy koninkryk die heel beste is...

Ons kén sy beskerming en sy versorging – selfs in swaar en seerkry omstandighede,

ons ken sy liefde wat volkome sigbaar geword het in Christus se offer aan die kruis.

Ons het geen vrees vir die toekoms op hierdie aarde terwyl ons liggame nog lewe nie, definitief ook nie vir die dag voor God se regbank nie –

ons het vrede in opgewonde afwagting, want,

“ons hulp kom van die Here wat die hemel en die aarde gemaak het.”

Laat dit jou gedagtes oorheers...

Laat jou woorde daarvan weergalm...

Laat jou optrede daarvan getuig...

Prys die Here! Halleluja!